b'\n_START_ARTICLE_\nLahottajasienet\n_START_PARAGRAPH_\nLahottajasienet ovat monimuotoinen ryhm\xc3\xa4 taksonomialtaan erilaisia sieni\xc3\xa4, jotka aiheuttavat luonnon kiertokulussa puuaineksen ja kasvien lahoamista rakenneosiinsa solunulkoisen entsyymitoiminnan avulla. T\xc3\xa4h\xc3\xa4n hajotukseen ottavat osaa my\xc3\xb6s jotkin bakteerit. Lahottajasienet voidaan jakaa ekologialtaan karikkeenlahottajiin, valkolahoon, ruskolahoon, katkolahoon sek\xc3\xa4 sinist\xc3\xa4j\xc3\xa4sieniin. Hajotuksen kohteeksi joutuvat my\xc3\xb6s el\xc3\xa4imet ja toiset sienet. Osa sienist\xc3\xa4 muodostaa sienijuuria ja el\xc3\xa4\xc3\xa4 symbioosissa is\xc3\xa4nt\xc3\xa4eli\xc3\xb6n kanssa eik\xc3\xa4 v\xc3\xa4ltt\xc3\xa4m\xc3\xa4tt\xc3\xa4 osallistu lahoprosessiin. Puuaineksen vaikeasti hajoavat molekyylit muodostavat pitk\xc3\xa4ketjuisia kuituja. Merkitt\xc3\xa4vimm\xc3\xa4t puumolekyylit ovat selluloosa ja hemiselluloosa, jotka ovat polysakkarideja sek\xc3\xa4 ligniini, joka on polyfenoli.\n_START_SECTION_\nValkolaho\n_START_PARAGRAPH_\nValkolaho saa nimens\xc3\xa4 puun pehmenemisen lis\xc3\xa4ksi tyypillisest\xc3\xa4 vaalentumisesta, jonka lis\xc3\xa4ksi puulla voi tavata sienirihmaa ja iti\xc3\xb6emi\xc3\xa4. Mik\xc3\xa4li valkolaho on puussa paikallista, sit\xc3\xa4 kutsutaan taskulahoksi. Valkolaho edellytt\xc3\xa4\xc3\xa4 voimakkaiden ligniini\xc3\xa4 pilkkovien entsyymien kuten lakkaasien, oksidaasien ja peroksidaasien olemassaoloa. Ligniini\xc3\xa4 eiv\xc3\xa4t valkolahottajat kuitenkaan k\xc3\xa4yt\xc3\xa4 ravinnokseen, vaan sokeriosia, kunhan p\xc3\xa4\xc3\xa4sev\xc3\xa4t niihin k\xc3\xa4siksi. On huomattava, ett\xc3\xa4 ennen valkolahotuskyvyn ilmaantumista kivihiilikauden j\xc3\xa4lkeen maaper\xc3\xa4\xc3\xa4n j\xc3\xa4i runsaasti fossiilista hiilt\xc3\xa4 ja muita fossiilisia polttoaineita, jota ihminen hy\xc3\xb6dynt\xc3\xa4\xc3\xa4 energiantuotannossa. Valkolahottajia on lajim\xc3\xa4\xc3\xa4r\xc3\xa4llisesti huomattavasti enemm\xc3\xa4n kuin ruskolahottajia. Ne kuuluvat kaikki kantasieniin.\n_START_SECTION_\nRuskolaho\n_START_PARAGRAPH_\nRuskolaho aiheuttaa puuhun lohkeilua, valkolahon tyypillinen vaaleneminen puuttuu. Ruskolahottajat k\xc3\xa4ytt\xc3\xa4v\xc3\xa4t niin ik\xc3\xa4\xc3\xa4n polysakkarideja ravintonaan, mutta ligniini j\xc3\xa4\xc3\xa4 pehmenneen\xc3\xa4 lahoon ja siirtyy humukseen muodostaen kunttakerroksen. T\xc3\xa4m\xc3\xa4 ravinteita ja kosteutta sis\xc3\xa4lt\xc3\xa4v\xc3\xa4 kerros on ekologisesti varsin merkitt\xc3\xa4v\xc3\xa4 uudistumisessa. Nykyisen (2013) k\xc3\xa4sityksen mukaan ruskolahottajat ovat kehittyneet valkolahottajista evoluutiossa useampaa reitti\xc3\xa4. Niist\xc3\xa4 ovat oletettavasti puolestaan kehittyneet symbionttisia sienijuuria muodostavat mykorritsasienet. Ruskolahottajat ovat kaikki kantasieniin kuuluvia eiv\xc3\xa4tk\xc3\xa4 ne p\xc3\xa4\xc3\xa4s\xc3\xa4\xc3\xa4nt\xc3\xb6isesti tuota peroksidaaseja. Sen sijaan ne muokkaavat ligniini\xc3\xa4kin Fenton-kemian avulla.\n_START_SECTION_\nKatkolaho\n_START_PARAGRAPH_\nKatkolaho eli pehmytlaho on ilmi\xc3\xb6, joka pehmitt\xc3\xa4\xc3\xa4 ja harmaannuttaa puutavaraa kuten hirsirakennuksia, ja se n\xc3\xa4kyy ensin pinnalla, my\xc3\xb6hemmin syvemm\xc3\xa4ll\xc3\xa4. Katkolahottajasienet vaativat kosteita olosuhteita.\n_START_SECTION_\nSinist\xc3\xa4j\xc3\xa4sienet\n_START_PARAGRAPH_\nSinist\xc3\xa4j\xc3\xa4sienet eiv\xc3\xa4t hajota puuta, mutta kyll\xc3\xa4kin puun lipidej\xc3\xa4. Ne iskev\xc3\xa4t yleens\xc3\xa4 kaadettuun puutavaraan ja aiheuttavat v\xc3\xa4rivirheit\xc3\xa4. Sinistymist\xc3\xa4 aiheuttavia sieni\xc3\xa4 ovat mm. Ceratocystis-, Graphium-, Ophiostoma-, Alternaria-, Diplodia- ja Sclerophoma-sienet.\n_START_SECTION_\nKarikkeenhajottajat\n_START_PARAGRAPH_\nKariketta lahottavat sienet saattavat olla hyvinkin tehokkaita kuolleen puun ja muun kasviaineksen hajottajia. N\xc3\xa4m\xc3\xa4 ovat k\xc3\xa4yt\xc3\xa4nn\xc3\xb6llisesti katsoen kaikki kantasieni\xc3\xa4, monet suuria iti\xc3\xb6emi\xc3\xa4 muodostavia mets\xc3\xa4sieni\xc3\xa4. T\xc3\xa4m\xc3\xa4n ryhm\xc3\xa4n sienet eiv\xc3\xa4t lahota j\xc3\xa4re\xc3\xa4\xc3\xa4 el\xc3\xa4v\xc3\xa4\xc3\xa4 puuta.'